1999/691/YUTP: Neuvoston yhteinen kanta, tehty 22 päivänä lokakuuta 1999, demokraattisten voimien tukemisesta Jugoslavian liittotasavallassa



Virallinen lehti nro L 273 , 23/10/1999 s. 0001 - 0001



NEUVOSTON YHTEINEN KANTA, tehty 22 päivänä lokakuuta 1999, demokraattisten voimien tukemisesta Jugoslavian liittotasavallassa (1999/691/YUTP) EUROOPAN UNIONIN NEUVOSTO, joka ottaa huomioon Euroopan unionista tehdyn sopimuksen ja erityisesti sen 15 artiklan, sekä katsoo seuraavaa: 1) Neuvosto kiinnitti 19 päivänä heinäkuuta 1999 tekemissään päätelmissä erityistä huomiota suhteiden kehittämiseen kaikkiin demokraattisiin voimiin, mukaan luettuna maan demokraattisesti johdetut kunnat, tarkoituksenaan tukea demokratisoitumista Jugoslavian liittotasavallassa. 2) Neuvosto oli myös yhtä mieltä siitä, että tulee eritellä tavat ja keinot, joilla demokraattisten voimien tilannetta voidaan helpottaa, mukaan luettuna energian toimittaminen. 3) Neuvosto korosti myös eron tekemistä Belgradin hallituksen ja Jugoslavian liittotasavallan väestön välillä, mikä otetaan huomioon päätettäessä pakotteista. 4) Neuvosto toisti päätelmissään 13 päivänä syyskuuta 1999 aikovansa jatkaa demokraattisen muutoksen tukemista Jugoslavian liittotasavallassa ja tulla Serbien kansaa ja maan demokraattisia voimia vastaan niiden pyrkimyksissä edistää demokratisoitumista ja kansalaisyhteiskuntaa. 5) Neuvosto päätti, että on aika luoda viralliset yhteydet Jugoslavian liittotasavallan demokraattisten voimien edustajiin. 6) Neuvosto päätti kutsua Serbian demokraattisten oppositiopuolueiden ja kansalaisyhteiskunnan sekä Montenegron hallituksen edustajat keskusteluihin tukeakseen niitä niiden pyrkimyksissä edistää demokratisointia. 7) Neuvosto päätti myös arvioida uudelleen nykyisiä tukitoimia ja lisätä unionin asiaan liittyvillä aloilla Serbiassa toteuttamia käytännön hankkeita, kuten demokraattisten tiedotusvälineiden tukemista. 8) Neuvosto tuki voimakkaasti G17:n ehdottamien kokeiluhankkeiden aloittamista osana "Energiaa vastineeksi demokratiasta" -aloitetta, jonka puitteissa Nisin ja Pirotin kaupungeille toimitetaan ensiksi lämmitysöljyä energia-apuna. Hanketta voidaan myöhemmin laajentaa muihin kuntiin, ON HYVÄKSYNYT TÄMÄN YHTEISEN KANNAN: 1 artikla Edistääkseen Jugoslavian liittotasavallan demokratisoitumista Euroopan unioni tukee aktiivisesti kaikkia voimia, jotka osoittavat olevansa täysin sitoutuneita demokraattisiin arvoihin. 2 artikla Edellä 1 artiklassa mainittu tuki keskitetään erityisesti seuraaviin toimiin: - kehitetään vuoropuhelua demokraattisesti suuntautuneiden paikallisjohtajien ja kansalaisjärjestöjen johtajien kanssa muun muassa yleisten asiain neuvoston istuntojen yhteydessä järjestettävin tapaamisin; - luodaan yhteinen prosessi, jonka puitteissa voidaan käydä aitoa keskustelua poliittisista ja teknisistä kysymyksistä; - tuetaan G17:n ehdottaman kokeiluhankkeen aloittamista "Energiaa vastineeksi demokratiasta" -aloitteen yhteydessä, jossa on kysymys energian toimittamisesta kunnille Serbiassa; - lisätään demokraattisille tiedotusvälineille ja muille asianomaisille aloille annettavaa tukea. 3 artikla Tämä yhteinen kanta tulee voimaan päivänä, jona se hyväksytään. 4 artikla Tämä yhteinen kanta julkaistaan virallisessa lehdessä. Tehty Luxemburgissa 22 päivänä lokakuuta 1999. Neuvoston puolesta S. MÖNKÄRE Puheenjohtaja